
הכנסת השש-עשרה








נוסח לא מתוקן

מושב שלישי

פרוטוקול מס' 598

מישיבת ועדת החוקה, חוק ומשפט

שהתקיימה ביום רביעי י"ז באלול התשס"ה (21 בספטמבר 2005) בשעה 13:00

סדר היום: הצעת חוק חובת המכרזים (תיקון מס' 17), התשס"ה-2005. 

                   הכנה לקראת קריאה שנייה ושלישית.

נכחו:
חברי הוועדה:

מיכאל איתן – היו"ר

נעמי בלומנטל

אתי לבני

יועצת משפטית:    אפרת רוזן 

מנהלת הוועדה: דורית ואג
רשמת פרלמנטרית: שרון רפאלי

הצעת חוק חובת המכרזים (תיקון מס' 17), התשס"ה-2005

(הכנה לקראת קריאה שנייה ושלישית)

היו"ר מיכאל איתן:

צהריים טובים. כל פעם אנחנו מאריכים את חוק חובת המכרזים. ב-92 חוקקו את החוק, וב- 98' הכניסו סעיף שיקל על אזורי עדיפות לאומית. האוצר התנגד, אז סיכמו שזה יהיה רק לשנה, ומאז כל שנה מאריכים את זה. כשאני באתי כבר האריכו את זה לשנתיים, עכשיו נמאס לי מהם, אמרתי להם שזה כל פעם תזכיר חוק ועוד דברים, זה נמאס, צריך לבטל את זה לגמרי. החוק יתקיים מעכשיו עד הודעה חדשה, וביום שתחליטו לבטל נבטל לכם את החוק.

נעמי בלומנטל:


 זאת אומרת, אנחנו לא מצביעים על הארכה. 

היו"ר מיכאל איתן:


 עכשיו אנחנו מצביעים על קבע. הצבענו על זה, אבל היה חסר לנו סעיף. החוק הזה נתן לנו הסמכה להתקין תקנות. ההטבות האלה שמדברים עליהן לא היו בחוק, הן היו בתקנות כי החוק אמר שאפשר להתקין תקנות שייתנו העדפות מסוימות לגבי הנושא. כל פעם היינו מאריכים את החוק שהסמיך את התקנת התקנות. לא כתבנו שכשהחוק הזה נכנס לתוקף הוא נותן תוקף גם לתקנות שהיו קבועות קודם. זאת אומרת, אם מחדשים את החוק הזה והתקנות ההן יתבטלו הם יצטרכו להביא לי את כל התקנות מחדש, ועד אז כל החוק לא בתוקף, ובעצם אין לו שיניים. לכן אנחנו מבקשים להכניס משפט נוסף שאומר: "יראו את תקנות חובת מכרזים (העדפת תוצרת מאזורי עדיפות לאומית) התשנ"ח – 1998 כאילו הותקנו מכוח סעיף 3א(א1) כנוסחו בסעיף 1 לחוק זה בכל הנוגע לתקופה המתחילה ביום תחילתו של חוק זה" – זה רטרואקטיבית לשנה.

נעמי בלומנטל:


 בסדר.

היו"ר מיכאל איתן:


 הצבעה. בעד – 3, נגד – אין, נמנעים - אין. תודה רבה. 

הישיבה ננעלה בשעה 13:02

